Masangano Anorwira Kodzero Dzevanhu Anoshanya kuEurope
World Diamond Council inoti inotarisira kunzwa kubva kuZimbabwe kumusangano uchaitwa kuNamibia kutanga kwaMbudzi
Sangano reCentre for Research and Development riri kushanya kuEurope uko riri kuedza kuburitsa pachena kutyorwa kwekodzero dzevanhu nehurumende kwaChiadzwa, kuMarange. Sangano iri riri kuitawo zvakare hurukuro nemakurukota ehurumende pamwe nemasangano akazvimirira, dzekuda kuona kuti Zimbabwe yomiswa here kuve nhengo yeKimberley Process kuburikidza nekutyora kwainonzi iri kuita kodzero dzevanhu. Nyika dziri kushanyirwa nesangano iri dzinoti Belgium, Netherelands, Switzerland neGermany. Rwendo urwu rwakarongwa nemasangano anoti reZimbabwe-Europe Network, Human Rights Watch neZimbabwe NGO Forum. Hurumende iri kupomerwa mhosva yekutyora kodzero dzevanhu kuburikidza nekupondwa kwevanhu vanochera mangoda zvisiri pamutemo. World Diamond Council yakatuma chikwata cheKimberly Process kuChiadzwa kundoongorora zviitiko izvi. Hurumende yakakurudzirwa kuti igadzirise zvinhu, asi kusvika pari nhasi hapana zvati zvaitika. World Diamond Council yaudza Studio 7 kuti inotarisira kunzwa kubva kuZimbabwe kumusangano uchaitwa kuNamibia kutanga kwaMbudzi. Mutungamiri weCentre for Research and Development VaFarai Maguwu, avo vari kuHague pari zvino, vaudza Jonga Kandemiiri weStudio 7 kuti vari kudzidzawo zvakawanda zvichabatsira nyika mukufambiswa kwenyaya dzezvicherwa. Dzimwe Nhau Kubva kuStudio 7...